**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO” PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektas parengtas vadovaujantis įsiteisėjusia Lietuvos vyriausiojo administracinio teismo 2014 m. gegužės 2 d. nutartimi, kuria Klaipėdos miesto savivaldybės administracija įpareigota UAB „Pramogų bankas“ 2013 m. kovo 20 d. prašymą „Gauti nekilnojamojo turto mokesčio lengvatą“ išnagrinėti iš naujo.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintu NTM lengvatų teikimo tvarkos aprašu ir teismo nutartimi, priimti sprendimą dėl NTM lengvatos suteikimo UAB „Pramogų bankas“ dėl atlikto pastato fasado kompleksinio sutvarkymo Klaipėdos miesto istorinėje dalyje (senamiestyje).

**2. Projekto rengimo priežastys ir kuo remiantis parengtas sprendimo projektas.**

UAB „Pramogų bankas“ 2013 m. kovo 20 d. Klaipėdos miesto savivaldybės administracijai pateikė prašymą suteikti NTM lengvatą dėl atliktų pastato fasado remonto darbų. UAB „Pramogų bankas“ prašymas buvo nagrinėjamas pagal Klaipėdos miesto savivaldybės tarybos 2010 m. liepos 29 d. sprendimu Nr. T2-200 „Dėl nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2-235) patvirtintą Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėje dalyje kompleksinį fasadų ar stogų tvarkymą arba įrengusiems mažosios architektūros ar puošybos elementus tvarkos aprašą (toliau – Aprašas). Nauja Aprašo redakcija patvirtinta 2013 m. rugsėjo 25 d. tarybos sprendimu Nr. T2–225.

Pagal Aprašo 15 p. Investicijų ir ekonomikos departamento Tarptautinių ryšių, verslo plėtros ir turizmo skyrius 2013-04-08 raštu Nr. VS–1910 pateikė išvadą, kad UAB „Pramogų bankas“ neatitinka Aprašo 9, 10 punktų reikalavimų, nes vykdo azartinių lošimų ir lažybų organizavimo veiklą. Pagal Aprašo 10 p. Komisija Nekilnojamojo turto mokesčio lengvatų Klaipėdos miesto istorinėse dalyse nustatyti 2013-04-17 posėdyje, išnagrinėjusi visus pateiktus dokumentus ir Tarptautinių ryšių, verslo plėtros ir turizmo skyriaus išvadą, vadovaudamasi Aprašo 16 p., priėmė sprendimą siūlyti Savivaldybės administracijos direktoriui atmesti prašymą. Savivaldybės administracijos direktorės vardu buvo parengtas 2013 m. balandžio 22 d. raštas Nr. (31.1)-RS2-414 su nurodytomis motyvuotomis atmetimo priežastimis.

UAB „Pramogų bankas“ Komisijos sprendimą ir šio pagrindu parengtą atsakymą apskundė teismui, kur galutine neskundžiama nutartimi Administracinėje byloje Nr. A556 –1317/2014 Teisminiame procese Nr. 3-63-3-00490-2013-4 Lietuvos vyriausiasis administracinis teismas 2014 m. gegužės 2 d. nutartimi nutarė UAB „Pramogų bankas“ apeliacinį skundą patenkinti iš dalies: panaikino Klaipėdos miesto savivaldybės administracijos 2013 m. balandžio 22 d. atsakymą ir įpareigojo Klaipėdos miesto savivaldybės administraciją UAB „Pramogų bankas“ prašymą dėl NTM lengvatos išnagrinėti iš naujo. Teismas šį sprendimą motyvuoja tuo, kad UAB „Pramogų bankas“ pats nevykdo azartinių lošimų veiklos, o tik subnuomos pagrindais turimas patalpas, adresu Turgaus g. 1, yra išnuomojusi UAB „Nesė“, kuri ir vykdo azartinių lošimų veiklą.

Sprendimo projektas parengtas pagal Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2 – 235) patvirtinto NTM lengvatų teikimo tvarkos aprašo 2.2. punktu (kompleksinis pastato fasado sutvarkymas adresu Turgaus g. 1, Klaipėda).

**3. Kokių rezultatų laukiama.**

Atsižvelgiant į Lietuvos vyriausiojo administracinio teismo sprendimą, Savivaldybės taryba priimtų sprendimą dėl UAB „Pramogų bankas“ pateikto prašymo.

**4. Sprendimo projekto rengimo metu gauti specialistų vertinimai.**

Investicijų ir ekonomikos departamento Tarptautinių ryšių, verslo plėtros ir turizmo skyrius 2014-05-16 raštu VS-2764 pateikė informaciją, kad UAB „Pramogų bankas“ atitinka nereikšmingos pagalbos gavėjui keliamus reikalavimus ir jų vykdoma veikla atitinka patvirtinto NTM lengvatų teikimo tvarkos aprašo reikalavimus, t.y. UAB „Pramogų bankas“ licencijuotos veiklos nevykdo.

2014 m. gegužės 21 d. įvyko Klaipėdos miesto savivaldybės administracijos Komisijos nekilnojamojo turto mokesčio lengvatų Klaipėdos miesto istorinėse dalyse nustatyti posėdis, kuriame pakartotinai įvertinti visi UAB „Pramogų bankas“ pateikti dokumentai, teismo nutartis, gautos išvados ir pan. Komisija posėdyje dėl UAB „Pramogų bankas“ NTM lengvatos suteikimo nutarė pavesti Mokesčių skyriui parengti tarybos sprendimo projektą ir teikti svarstyti Klaipėdos miesto savivaldybės tarybai (2014-05-21 protokolas Nr. ADM1-129).

**5. Išlaidų sąmatos, skaičiavimai, reikalingi pagrindimai ir paaiškinimai.**

Pagal tarybos sprendimu patvirtintą tvarkos aprašą galimas lengvatas dydis 100 % nuo darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto, esančio Klaipėdos miesto istorinėje dalyje, mokesčio sumos.

Pagal UAB „Pramogų bankas“ pateiktus nekilnojamojo turto registro duomenis ir NTM deklaraciją apskaičiuotas NTM už patalpas adresu Turgaus g. 1, Klaipėda sudaro:

– už 2012 m. – 21757 Lt;

– už 2013 m. – 22456 Lt.

Atsižvelgiant į tai, kad darbų vertė be PVM sudaro 33571 Lt, tai galima NTM lengvatos suma būtų **33571 Lt**, iš jų už 2012 m. – 21757 Lt ir už 2013 m. – 11814 Lt.

**6. Lėšų poreikis sprendimo įgyvendinimui.**

Pagal šį tarybos sprendimą dėl suteiktos NTM lengvatos sumos Klaipėdos miesto savivaldybė į biudžetą negautų **33571 Lt** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – atsižvelgiant į Lietuvos vyriausiojo administracinio teismo nutartį, priimtas tarybos sprendimas. Neigiamos pasekmės – nurodytos šio aiškinamojo rašto 6 dalyje.

PRIDEDAMA.

1. 2014 m. gegužės 2 d. Lietuvos vyriausiojo administracinio teismo nutartis (Administracinė byla Nr. A556 –1317/2014 Teisminis procesas Nr. 3-63-3-00490-2013-4), 9 lapai;

2. UAB „Pramogų bankas“ prašymo kopija, Investicijų ir ekonomikos departamento Tarptautinių ryšių, verslo plėtros ir turizmo skyriaus pateiktos išvados, 3 lapai;

3. 2014 m. gegužės 21 d. Komisijos nekilnojamojo turto mokesčio lengvatų Klaipėdos miesto istorinėse dalyse nustatyti protokolas Nr. ADM1-129, 2 lapai.

Mokesčių skyriaus vedėja Jolanta Uptienė